  Виталий Пронин Шаерамы коррупциен герӟаськем 195 уголовной уж ӝутэмын Коррупция - туала вакытлэн висёнэз. Россиысь Следствиея комитет ивортэ: лушкаськись кивалтӥсьёсын сэрен котькуд ар кунмылэн кисыез 40 миллиард манетлы буша. Кыӵе югдур шаерамы? Та сярысь вераськиськомы Удмуртиысь Следствиея управлениысь процессуальной контролья валтӥсь инспекторен Александр Боровенкоен. - Александр Алексеевич, берло дыре, пе, законъёсты ӵемгес тӥяло Уголовной кодексысь 3 статьяя: алдаськыса мурт ваньбурез талан, бюджет коньдонэз тус-тас карон но полномочиосты кырсь ужъёсы кутон. - Зэм, та статьяосъя ужъёсты трос бугыръяськомы. Туэ коррупциен герӟаськем 195 уголовной уж ӝутӥмы. Озьы сэрттэмын-пертчемын 79 йыруж. Но та лыдпусъёс бадӟымесь ӧвӧл. Кылем арын, кылсярысь, 215 уж вал. Россиын таӵе йыружъёс туэ 7,6 процентлы ӧжытгес пусъемын. Малы синӥзы лыдпусъёс?Нырысь ик: алигес Уголовной кодексэ воштонъёс пыртӥзы. «Злоупотребление полномочиями» но «Превышение полномочий» статьяосты огазеязы. Та сяна, кылдытӥзы выльзэ - «Мелкое взяточничество». Таиз статья коррупциен герӟаськемын ӧвӧл ини.Кыкетӥез: азьвыл аръёсы коррупциен нюръяськылӥмы ми гинэ - Следствиея управление. Али законэз тӥясьёсты кырмылӥськомы ӵош: полиция, Прокуратура, ФСБ. Соин ик ӝынызэ лыдпусъёсмес басьто та структураос.- Но иворъёсты кылзыса, чылкак мукет югдур син азе пуксе. 2 миллион доллар кузьым басьтэмез понна кырмемын Россиысь экономикаез азинтонъя министр А. Улюкаев, элькун Правительстволэн тӧроезлэн воштӥсез А. Кузнецов ужезлэсь мозмытэмын доходъёссэ ватэмез понна...- Лушкаськись кивалтӥсьёсты, тодмо адямиосты чагыр экран пыр ӵем адӟытъяло. Но та учыръёс огъя югдурез уг возьмато. Чакламы ини: макем бадӟым кивалтӥсь, сокем милемлы тросгес ужано луэ солэсь законэз тӥян учыръёссэ шараян вылысь. Сыӵе кивалтӥсез ӵем дыръя 1 гинэ ӧвӧл, 3-4 адвокат уте. Соос следствиез сурало-пожало. Нырысь 1 алиби дасяло. Сое эскериськомы, тырмымтэоссэ шараяськомы гинэ - нош мукет алиби малпало ини. Котькудзэ рос-прос эскерыны дыр кулэ. Ӵапак та муген уголовной ужъёс толэзьёсын кыстӥсько. Но котьма ке но мурт ваньбурез капыръясьёсты кырмиськомы. Юрттэ пӧртэм структураосын валче тыршеммы.- Ужады маиз тужгес секытэн сётӥське?- Кылсярысь, уно кужыммес но дырмес быдтэ кузьым басьтонэз шараян. Оперативной ужъёсын кема гинэ выриськомы. Куддыр милемлы калык юрттӥське – кузьмаськон срысь ивортэ. Но таӵе сэзь адямиос шаерамы чиньыен лыдъямон. Берло 5 ар куспын та йыружъёс шуак будӥзы. Туннэлы 95 люкаськемын.Бюджет уксёез тус-тас карон учыръёсты но шараяны секыт. Кивалтӥсьлэн лушкем ужъёсыз сярысь уд ик тодылы. Бумагаосыз пӧлын эскеронъёс радъям бӧрсьы гинэ соосты синйылтод. Нош куддыр озьы ик шарае поттытэк но кылёд. Угось тросэз кивалтӥсьёс ужасьёссэс шып улыны косо. Кышкато: лушкаськон сярысь вералод - улляло.Котькуд учырез уголовной уж ӝутон азьын юн чакласькомы: йыруж сярысь ӝот-ӝот тодмо-а. Угось куддыр озьы луэ: оперативной ужъёс лэсьтэмын шаплы, нош доказательствоос рос-прос люкамын ӧвӧл.- Доказательствоос тырмыт ӧвӧл ке, алдаськемез шараясь тӥрлыкты  - полиграфты - уг юртты шат?- Туннэлы коррупциен герӟаськем йыружъёсты огзэ но полиграфен ӧм на сэрттылэ-пертчылэ. Та ужез лэсьтон понна адями соглаш кариськемзэ вераны кулэ. Нош кыӵе кивалтӥсь ас мылкыд каремезъя потоз та эскерон пыр? Соин ик пӧртэм документъёсын бугыръяськиськомы. Экспертъёслэсь визь-кенешсэс юаськомы. Экономикаысь преступлениосты валан понна Москвае яке Нижний Новгородэ юромо дышетскыны ветлӥськомы.- Кыӵе удысъёсын коррупция ӵемгес пумиськылэ?- Жаляса верано, коррупция вань удысъёсы выжызэ лэзиз ни. Ми котькуд ӧрез сак эскериськомы. Но бадӟымгес саклык висъяськомы ЖКХ-лы, сюрес лэсьтонлы, кун программаосты быдэсъянлы, бюджет коньдонэз кутонлы, кун закупкаослы, музъемъёсты шонер люкылонлы. Та удысъёсын бадӟым коньдон берга. Соин лушкаськонъёс но ӵемгес пумиськыло.Берло дыре шаерамы музъемен герӟаськем пӧяськонъёс будо. Ваньмыз соос огвыллемесь. Шуом, Ижлэсь кыдёкын улӥсь егит семья малпа городлы матэгес кариськыны. Администрацие вазиське, музъем кесэг висъяны курыса. Кивалтӥсь юрттыны соглаш луэ. Но та понна егит семьялэсь кузьым куре.Яке гурт удысысь ужбергатӥсь малпа пудо вордыны, ю тысь кизьыны. Вазиське муниципал кылдытэтлэн йырызлы, музъем висъяны курыса. Таиз юрттэ, но собере кузьым сюлворе. Кылсярысь, таӵе йыружъёс лэсьтӥзы Сарапул ёросысь Нечкино муниципал кылдытэтлэн йырыз Виталий Власов, Пичи Пурга ёрос муниципал кылдытэтлэн йырыз Александр Ерохин, Можга ёросысь Горняк муниципал кылдытэтлэн йырыз Константин Аркадьев. Ерохин пытсэт сьӧры 8 арлы но 6 толэзьлы пуктэмын, солы 300 миллион манет тыриськон тупатэмын. Аркадьевез суд 7 арлы но 4 толэзьлы кечат-вамат укно сьӧры келяз. Власовлы сётэмын 8 ар  условной амалэн, пичи нылпиосыз вань угось.Кырсь ужъёс лэсьтӥзы Гурт удысъя но сиён-юонъя министерствоын ужасьёс  Галина Глазунова но Валерий Золотарёв. Глазунова одӥг фермерлы грант басьтыны юрттоно кариськем. Та понна солэсь 140 сюрс манетсэ курем. Кузьымез басьтыкуз, кивалтӥсь кырмемын вал.Золотарёв Алнаш, Дэри, Дэбес, Глаз но мукет ёросъёсысь фермер огазеяськонъёслэн кивалтӥсьёссылэсь уксё курем. Та коньдонэн со чакла вылэм Россиысь Гурт удысъя министерствоысь куд-ог кивалтӥсьёслы кузьымъёс басьтыны, соос кун бюджетысь удмурт фермеръёслы тросгес уксё мед висъялозы шуыса. Ярам, та лушкем ужъёсты ми дыраз шарае потыны быгатӥмы. Глазуновалы 140 сюрс манет тыриськон тупатэмын, Золотарёвлы  - 120 сюрс манет.Маиз милемыз паймытэ? Та учыръёс быдэс шаерамы вӧлмизы. Кивалтӥсьёслы визь мед пыроз вылэм. Но... Куд-огез, шӧдске, номырлэсь уг кышка - али нош та выллем ужъёс борды басьтӥськимы.Ольга Корепанова    